Torna a Sagunt la mostra de cinema negre Novembre Negre amb prop de 20 projeccions, exposicions i una activitat per al públic més jove
06 de novembre 2020

  

![](/media/2qgmxl1f/89c_nn_presentacion.jpg)  
  

La mostra Novembre Negre de cinema negre organitzada per la Regidoria de Joventut i Infància, amb la col·laboració de la Regidoria de Cultura, l'Associació Cultural Nautilus, el Cinema Club Pezenelagua i l’Assocació Cultural Phillip & Sam, torna a Sagunt este 2020 en la seua onzena edició. La programació d'enguany s'estendrà des del 7 al 30 de novembre, en diferents localitzacions de la ciutat, amb una selecció de cinema negre que, entre d’altres, homenatjarà les actrius franceses Fanny Ardant i Simone Signoret amb alguns dels seus clàssics negres.

Este festival també impulsa el talent jove, per això en esta edició ens visita Sergi Arnau el dissabte 28 de novembre, el mateix dia que es projecte el seu debut en el llargmetratge _Lone wolves_ (Espanya, 2019). Director que va guanyar la 1a edició del Festival de Curtmetratges Negres del festival i ara rebrà el Premi Direcció Novell.

Dels jóvens als clàssics, ja que esta edició dedica una exposició al cinesta i mestre italo-americà Martin Scorsese davall el nom _Inside Martin Scorsese_, en què es repassarà la seua cinematografia i endinsarà el públic en la ment del geni. L'altra exposició recorre cinc sèries televisives convertides en clàssics contemporanis, des de _The Wire_ a _True Detectiu_, passant per _The Sopranos_.

Encara que el cinema negre domina bona part de les activitats del festival, la mostra té altres apartats i dos plats forts. D'una banda, l'actuació d'Álex O´Dogherty i el concert de Mecánica Clássica que homenatja la pel·lícula _M_ (Alemanya, 1931) de Fritz Lang, amb audiovisuals de Vic M. Pereiró.

El regidor de Joventut, Guillermo Sampedro, ha declarat que, a pesar que la situació d'enguany, provocada per la crisi de la COVID19, és atípica, s'ha volgut mantindre l'esperit de la mostra de cinema negre amb la projecció de 18 pel·lícules, una selecció dels millors clàssics tant nacionals com internacionals. «**En esta edició es recull el millor del cinema _noir_, sense oblidar-nos, a més dels grans clàssics, del cinema negre infantil o juvenil, que també té un lloc en el festival**», detalla Sampedro, qui anima tot el món a participar en el Novembre Negre, un festival que acumula èxits any rere any.  

  

![](/media/nsgfbb25/89c_onceupon.jpg)  
  
  

  

  

  

  

  

**Cinema**

La programació de cinema del cicle Cinema Negre començarà dissabte, 7 de novembre, amb la projecció de l'últim film del cineasta nord-americà Quentin Tarantino, _Once upon a time in Hollywood_ (EUA, 2019), guanyadora de dos premis Oscar de deu nominacions, al Millor Actor Secundari (Brad Pitt) i al Millor Disseny de Producció, entre altres premis com tres Globus d'Or o el Bafta a Millor Actor de Repartiment, de deu nominacions. Dijous, 12, i divendres, 13, de novembre serà el torn de _La Carga_ (_Teret_, Sèrbia, 2018) de Ognjen Glavonic, i _El traidor_ (_Il traditore_, Itàlia, 2019) de Marco Bellocchio, respectivament. La primera cinta va ser seleccionada a concurs en el Festival de Gijón de 2018 i la segona va obtindre 6 premis David de Donatello, inclosos a la Millor Pel·lícula i al Millor Director, així com va estar nominada als Cèsar com a Millor Pel·lícula Estrangera. Totes en versió original subtitulada en castellà.

El cicle continuarà el dimecres 18 i el dijous 19 de novembre, amb la projecció de L_a casa de Jack_ (_The house that Jacks built_, Dinamarca, 2019), en VOSE, del cineasta Lars Von Trier i _Intemperie_ (2019, Espanya) de Benito Zambrano, respectivament.

El dissabte 21 de novembre es projectarà el film de José Luis Garci _El Crack cero_ (Espanya, 2019) guanyadora del premi Novembre Negre a la Millor Direcció i al Millor Actor, per a Miguel Ángel Muñoz, qui estarà present en la projecció amb Carlos Santos, també actor del film. D'altra banda, el diumenge serà el torn de _The gentlemen: los señores de la mafia_ (_The Gentlemen_, Regne Unit, 2019), en VOSE, de Guy Ritchie interpretada per Mathew McConaughey i Colirth, entre d’altres.

El dijous 26 de novembre tindrà lloc la projecció de _Puñales por la espalda_ (_Knives Out_, EUA, 2019) de Rian Jonhson, amb Daniel Craig i Ana de Armas, entre d’altres, i el divendres 27 de novembre _Huérfanos de Brooklyn_ (_Brooklyn affairs_, EUA, 2019) d'Edward Norton, amb el mateix Norton, Bruce Willis o Alec Baldwin, entre d’altres. Ambdós es projectaran en versió original subtitulada en castellà.

El cicle finalitzarà el dissabte 28 de novembre amb la projecció de _Lone wolves_ (Espanya, 2019) de Sergi Arnau, qui estarà present amb Pau Barredo, guanyador del Premi Novembre Negre a l'Actor de Repartiment.

Totes les projeccions d'este cicle tindran lloc en el Casal Jove i començaran a les 19 hores.

Diumenge, 8 de novembre, es projectarà en el Centre Cultural Mario Monreal la primera de les pel·lícules del cicle homenatge a Fanny Ardant, [](/es-va/Actualidad/Pagines/vivamente-el-domingo.aspx)[_Vivamente, el domingo_](/es-va/Actualidad/Pagines/vivamente-el-domingo.aspx) (_Vivement dimanche!_, França, 1983), un film que va obtindre dos nominacions als Premis Cèsar i una als Bafta. La segona tindrà lloc el diumenge 15 de novembre, a les 19 hores, també en el Centre Cultural Mario Monreal amb la projecció de _Ocho mujeres_ (_8 femmes_, França, 2002) que va obtindre 12 nominacions als premis Cèsar, incloent a la Millor Pel·lícula. 

El dimecres 11 de novembre serà el torn de l'homenatge a Scorsese i Little Italy, ja que el Casal Jove acollirà, a les 19 hores, la projecció del film _Malas calles_ (_Mean Streets_, EUA, 1973) interpretada per Robert de Niro i Harvey Keitel, entre d’altres, i nominada al Millor Guió Original de Drama pel Sindicat de Guionistes.

El cinema per a jóvens també té cabuda en este festival. El dissabte 14 de novembre el Casal Jove acollirà la projecció de la cinta animada _Detective Conan: el caso zero_ (_Meitantei Conan Zero no Shikkōnin_, el Japó, 2018) de François Ozon seleccionada en el Festival de Sitges i el dissabte 28 de novembre, també en el Casal Jove es projectarà _Los cinco y el misterio de la joya escondida_ (_Fünf Freunde 2_, Alemanya, 2013) de Mike Marzuk. Ambdós començaran a les 11.30 hores.

Més homenatges en el Novembre Negre. El primer, l'homenatge al primer Ripley amb la projecció de _A pleno sol_ (_Plein soleil_, França, 1960) un clàssic de René Clément el divendres 20 de novembre a les 19 hores en el Casal Jove; el segon, en record de Simone Signoret, el dimecres 25 de novembre a les 19 hores, el Casal Jove acollirà la projecció de _París, bajos fondos_ (_Casque d’Or_, França, 1952); i el tercer, el clàssic de l'AC Nautilus, _Forajidos_ (_The killers_, els EUA, 1946) de Robert Siodmak, amb Burt Lancaster i Ava Gardner.

  

![](/media/1pkf02ff/89c_imbecil.jpg)  
  

  

**Espectacle**

Per la seua banda, Álex O´Dogherty arriba a Sagunt amb el seu espectacle _Imbécil (Midiendo las palabras)_, que serà el divendres 20 de novembre a les 22 hores a l'Auditori Joaquín Rodrigo de Sagunt. El títol i el xou fan referència a l'autocensura i les objeccions de l'humor i el llenguatge humorístic, però també a la vida en general. Amb _Imbécil_, Álex O´Dogherty torna als seus orígens amb la seua maleta xicoteta, els seus xicotets trastos i la seua particular metralladora dialèctica. L'entrada es pot adquirir a través de [](https://www.servientradas.com/espectaculo/AYUNTAMIENTO_DE_SAGUNTO/2/imbecil-alex-o-dogherty.html)[Servientradas](https://www.servientradas.com/espectaculo/AYUNTAMIENTO_DE_SAGUNTO/2/imbecil-alex-o-dogherty.html) i el preu és de 7 euros.

**Audiovisual**

La formació electrònica Mecánica Clássica, amb l'artista saguntí Vic M. Pereiró, planteja un exercici audiovisual titulat _(M)iedo_, títol triat per a homenatjar la pel·lícula del cinema alemany d'entreguerres: _M_ (Alemanya, 1931) de Fritz Lang. Lang va fer un treball post-expressionista sobre un assassí en sèrie de xiquets, interpretat per Peter Lorre, basada en fets reals. Va ser la primera pel·lícula sobre psicòpates rodada en tot el planeta. Esta experiència audiovisual serà el dissabte 14 de novembre a les 20 hores en el Casal Jove. 

  

![](/media/vdlgb55s/89c_m.jpg)  
  

**Exposicions**

Quant a les exposicions, el 14 de novembre es podrà gaudir d'una mostra dedicada al revolucionari canvi que ha patit la televisió propiciat per les plataformes i, especialment, amb una nova ona de ficció televisiva a partir de grans sèries. Algunes de les sèries que van impulsar eixe canvi van estar relacionades amb el gènere negre, per la qual cosa, per a esta mostra, s'han seleccionat quatre grans títols i els creadors que van deixar la seua empremta en ells: _The Sopranos_ i David Chase, _The Wire_ i David Simon, _Breaking Bad_ i Vince Gilligan, _True Detective_ i Nick Pizzolato, _Boardwalk Empire_ i Terence Winter. La mostra es podrà visitar en el Casal Jove, en el corredor aulari, en l'horari habitual del Casal Jove fins al 15 de gener.

**Premis**

Novembre Negre culminarà l'edició 2020 amb el lliurament de premis dels diferents concursos de la mostra. Com a aperitiu, a les 18 hores del diumenge 29 de novembre, es projectarà tant el curt guanyador del premi del jurat, com els curts que passen a concursar al Premi del Públic, amb posterior votació dels assistents. Quant als premiats, el director Sergi Arnau, que ha debutat en el llargmetratge amb la pel·lícula de gènere negre _Lone wolves_, rebrà el Premi NN Direcció Novell per este debut. José Luis Garci ha sigut guardonat per la seua direcció en _El Crack cero_, i també estaran presents dos grans actors que participen en el film: Miguel Ángel Muñoz i Carlos Santos. Finalment, Pau Barredo serà premiat com a Millor Actor de Repartiment.​

*   [](http://www.facebook.com/sharer.php?u=https://aytosagunto.es/va/actualitat/torna-a-sagunt-la-mostra-de-cinema-negre-novembre-negre-amb-prop-de-20-projeccions-exposicions-i-una-activitat-per-al-public-mes-jove/ "Facebook")
*   [](http://twitter.com/share?url=https://aytosagunto.es/va/actualitat/torna-a-sagunt-la-mostra-de-cinema-negre-novembre-negre-amb-prop-de-20-projeccions-exposicions-i-una-activitat-per-al-public-mes-jove/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/torna-a-sagunt-la-mostra-de-cinema-negre-novembre-negre-amb-prop-de-20-projeccions-exposicions-i-una-activitat-per-al-public-mes-jove/ "Linked In")
*   [](mailto:?body=https://aytosagunto.es/va/actualitat/torna-a-sagunt-la-mostra-de-cinema-negre-novembre-negre-amb-prop-de-20-projeccions-exposicions-i-una-activitat-per-al-public-mes-jove/)